
Татарстан Республикасы Хөкүмәте Йортында 2025 елда Россия венчур форумын (РВФ) әзерләү һәм уздыру буенча оештыру комитетының беренче утырышы узды. Утырыш Татарстан Республикасы Фәннәр академиясе президенты Рифкать Миңнеханов рәислегендә узды. Анда Татарстан Республикасы Инвестиция-венчур фонды директоры Дамир Галиев, Санкт-Петербургның фәнни-техник үсеш төбәк фонды башкарма директоры Игорь Гладких, оештыру комитетының башка әгъзалары катнашты.

Катнашучылар чараны уздыру концепциясе турында фикер алыштылар. 2025 елда форум өч көн - 9 апрельдән 11 апрельгә кадәр узачак. РВФның нуль көне Иннополиста узачак.

Утырыш барышында Дамир Галиев форумда катнашучылар саны артачагын билгеләп үтте. Яңа партнерлык элемтәләрен формалаштыру өчен халыкара делегацияләрне җәлеп итүгә аерым басым ясалачак. Венчур базарының традицион темаларыннан тыш, форумның эшлекле программасында технологик компанияләрнең pre-ІРОГА чыгуы (алдан гавами урнаштыру), ярдәм итү һәм инвестицияләр кертү, халыкара хезмәттәшлек мәсьәләләре дә булачак. "Төрле стадияләрдәге технологик компанияләр өчен күргәзмә зонасы булдырылачак, анда инвесторларга "альфа", "бета" һәм "гросс" стадияләре буенча бүленгән 150 компания тәкъдим ителәчәк. Питч өчен судьялар комиссиясе каршына төрле федераль фондлар һәм эре акселераторлар вәкилләре арасыннан иң яхшы компанияләр сайлап алыначак", - дип хәбәр итте Дамир Галиев.

Моннан тыш, иганәчеләр өчен мөмкинлекләрне киңәйтү планлаштырыла: 7 төр партнер каралган. Форумның эшлекле программасындагы үзгәрешләр турында Игорь Гладких сөйләде. Төп юнәлешләр: венчур инвестицияләре һәм технологик эшмәкәрлек, базарлар һәм экосистема. Эшлекле программаның берничә яңа форматы планлаштырылган: TED форматындагы чыгышлар, Венчур уеннары финалы, Венчур лигасы һәм «Кичке форум». Ябылу тантанасында Татарстан Республикасы Инвестиция-венчур фондының акселерация программасына сайлап алу җиңүчеләре, шулай ук «Ел инновациясе» республика конкурсында җиңүчеләр игълан ителәчәк.

Традиция буенча Россия венчур форумы кысаларында акселерация программасына стартаплар сайлап алу узачак, аның нәтиҗәләре буенча проектлар базар лидерларының эксперт ярдәме, стартапны эшләп бетерү һәм компаниягә инвестицияләр җәлеп итү мөмкинлеге ала. 2025 елда оператор - «Идея» технопаркы. Акселерация программасында катнашу ел дәвамында базарга чыгу потенциалына ия булган яки базарда сатуны башлап җибәргән стартаплар өчен мөмкин булачак.

Экспертлар түбәндәге тармаклардагы проектларны караячак: робот техникасы һәм машина төзелеше, микроэлектроника һәм приборлар төзелеше, табигый чимал һәм полимер материаллар химиясе, ясалма интеллект технологияләре, энергияне сак тоту һәм яңа транспорт, аграр һәм азык-төлек сәнәгате өчен яңа технологияләр.

"Критерийлар нигезендә сайлап алынган стартаплар "Идея" технопаркының акселерация программасында катнашу өчен чакырылачак, аны сайлап алудан соң 7 ай дәвамында үткәрергә тәкъдим ителә", - дип билгеләп үтте "Идея" технопаркы генераль директоры Диас Сафин. Күргәзмә зонасы һәм Россия венчур форумы партнерлары белән эшләү турында Цифрлы үсешкә ярдәм итү ассоциациясе директоры Артем Сафин сөйләде.
ТР Хөкүмәте Йортында Россия венчур форумы – 2025 оештыру комитетының беренче утырышы узды